b'\n_START_ARTICLE_\nJure Leskovec\n_START_SECTION_\n\xc5\xbdivljenjepis\n_START_PARAGRAPH_\nRa\xc4\x8dunalni\xc5\xa1tvu se je resneje posvetil kot srednje\xc5\xa1olec na Be\xc5\xbeigrajski gimnaziji, ko je pri\xc4\x8del raziskovati na Institutu "Jo\xc5\xbeef Stefan" na podro\xc4\x8djih podatkovnega rudarjenja, sinteze govora in strojnega u\xc4\x8denja. Po diplomi na ljubljanski Fakulteti za ra\xc4\x8dunalni\xc5\xa1tvo in informatiko je od\xc5\xa1el v ZDA, kjer je leta 2008 doktoriral na Univerzi Carnegie Mellon in nato \xc5\xa1e leto dni deloval kot podoktorski raziskovalec na Univerzi Cornell._NEWLINE_Leta 2009 je postal docent ra\xc4\x8dunalni\xc5\xa1tva na Univerzi Stanford, kot prvi Slovenec ter takrat eden najmlaj\xc5\xa1ih predavateljev na tej presti\xc5\xbeni zasebni univerzi. Posve\xc4\x8da se velikim ra\xc4\x8dunalni\xc5\xa1kim, informacijskim in dru\xc5\xbebenim omre\xc5\xbejem, predvsem raziskave slednjih so dele\xc5\xbene velike pozornosti strokovne in \xc5\xa1ir\xc5\xa1e javnosti, saj vodi raziskovalno skupino na Stanfordu, ki razvija modele za napovedovanje vedenja uporabnikov priljubljenih spletnih storitev. V ta namen sodelujejo s korporacijami, kot so Yahoo!, Microsoft in Facebook. Leta 2016 je bil imenovan za rednega profesorja._NEWLINE_Kot podjetnik je leta 2014 soustanovil zagonsko podjetje Kosei, ki razvija algoritem za generiranje personaliziranih priporo\xc4\x8dil izdelkov. Leto kasneje ga je prevzelo dru\xc5\xbebeno omre\xc5\xbeje Pinterest, kjer je Leskovec kasneje postal vodja raziskav (chief scientist).\n_START_SECTION_\nPriznanja\n_START_PARAGRAPH_\nZa svoje delo je leta 2015 prejel Lagrangeovo nagrado, ki jo podeljuje italijanski sklad CRT za raziskave kompleksnih sistemov, leta 2016 pa priznanje Test of Time, ki ga podeljuje interesna skupina za odkrivanje znanja in podatkovno rudarjenje zdru\xc5\xbeenja ACM (Association for Computing Machinery), za kongresni prispevek iz leta 2005 o spreminjanju grafov in omre\xc5\xbeij v \xc2\xbbresni\xc4\x8dnem svetu\xc2\xab._NEWLINE_Ohranja tudi aktivne raziskovalne stike s slovenskimi ustanovami in v svoji skupini gosti slovenske \xc5\xa1tudente, za kar je leta 2014 prejel naziv ambasadorja Republike Slovenije v znanosti.'